Anne 1946 isch d Zwangsarbet ändgiltig abgschafft wore, e Erfolg, wu vil Mänsche in dr Elfebeikischte mit em Namme vum Houphouët-Boigny verbunde hän. 1946 het sich d Parti Democratique de la Côte d’Ivoire (PDCI, Demokratischi Bartei vu dr Elfebeikischte) grindet mit em Félix Houphouët-Boigny an dr Spitz. Am Änd vu däm Johr het sich die Bartei mit Barteie us andere Deilbiet vum franzesische Afrika zue dr Rassemblement Démocratique Africain (RDA) zämmegschlosse, wider mit em Félix Houphouët-Boigny an dr Spitz. Ziil vu däre Vereinigung isch nit d Uaabhängigkeit vu dr franzesische Kolonie z Afrika gsi, sunder ihri glyychbrächtig Yybindig in d „Union Française“ unter dr Fierig vu Frankryych.